Author: administrator
Last saved by: viktoria.radvanska
Company: Abyss

Predkladacia správa

V dňoch 29. 11. – 2. 12. 2008 sa v katarskej Dohe uskutočnila Medzinárodná konferencia o financovaní rozvoja s cieľom prehodnotiť plnenie Monterrejského konsenzu.
 
Zámerom konferencie bolo zhodnotenie implementácie záväzkov z Monterrey, potvrdiť ciele a záväzky Monterrejského konsenzu, zaujať stanovisko k novým výzvam, ktoré musí medzinárodné spoločenstvo neodkladne riešiť (finančná kríza, klimatické zmeny, rast cien potravín, energie, a pod.), prehodnotiť pokrok jeho plnenia a podeliť sa o skúsenosti z jeho implementácie a tiež identifikovať prekážky a obmedzenia, s ktorými sa stretli štáty pri jeho plnení, nevyhnutné opatrenia a iniciatívy na ich prekonanie a dôležité opatrenia na jeho ďalšiu implementáciu.
 
Konferencia bola organizovaná vládou Kataru pod záštitou generálneho tajomníka OSN p. Pan Ki-Mun-a. Na konferencii boli členské štát OSN zastúpené na úrovni prezidentov, predsedov vlád a ministrov. Na najvyššej úrovni boli zastúpené aj relevantné medzinárodné organizácie systému OSN (Svetová banka, MMF, WTO, UNDP, UNCTAD) a mimovládny sektor, zaangažovaný v procese poskytovania rozvojovej pomoci. Na konferencii vystúpili predstavitelia viac ako 160 krajín, vrátane 40 prezidentov, predsedov vlád a zástupcov mimovládnych rozvojových organizácií.
 
Vedúcou slovenskej delegácie na konferencii bola štátna tajomníčka ministerstva zahraničných vecí SR Oľga Algayerová, ktorá bola zvolená do byra konferencie ako jeden z jej podpredsedov. V priebehu konferencie predsedala spoločne s viceprezidentkou Salvadoru okrúhlemu stolu na tému „Obchod – hnacia sila rozvoja“. Taktiež vystúpila v pléne konferencie s príspevkom SR. Vyjadrila v ňom názor, že od prijatia Monterrejského konsenzu došlo k dôležitému pokroku, avšak mnohé krajiny vo svete, najmä v Afrike stále nedosahujú dostatočný pokrok v plnení Miléniových rozvojových cieľov. Zdôraznila v ňom záväzok SR podporovať plnenie Monterrejského konsenzu a posilňovať rozvojové partnerstvo. Načrtla vplyv globálnej finančnej krízy na ekonomiku SR a makroekonomické opatrenia na úrovni vlády na jej vyrovnávanie, vrátane vstupu SR do eurozóny. Vyjadrila podporu prijatiu akčne orientovaného a ambiciózneho záverečného dokumentu.
 
V priebehu konferencie došlo k schváleniu záverečného dokumentu, ktorý predstavuje nový zmysel solidarity a dobrej vôle medzi národmi v čase komplexných a prepojených hrozieb, ktoré ohrozujú rozvoj vo svete a je pridanou hodnotou k Monterrejskému konsenzu.
 
Z konferencie vyplývajú pre SR viaceré závery, ktoré sú zapracované na konci informácie.
 
Ďalšia hodnotiaca konferencia o financovaní rozvoja sa bude konať v roku 2013.